b"\n_START_ARTICLE_\nMary Osborne\n_START_SECTION_\nBiografia\n_START_PARAGRAPH_\nVa cr\xc3\xa9ixer a una fam\xc3\xadlia de m\xc3\xbasics, tocava l'ukelele des dels quatre anys, va agafar el viol\xc3\xad com a instrument a l'escola, que va canviar per la guitarra quan tenia 9 anys. Un any m\xc3\xa9s tard es va afegir amb el banjo a la banda de m\xc3\xbasica ragtime i country del seu pare. Des dels 11 anys fins als 14 tocava dos cops per setmana en directe per la r\xc3\xa0dio KLPM a Minot. Quan tenia 12 anys tocava en un trio format per noies a Bismarck, Dakota del Nord, amb qui es movien pel terreny de la m\xc3\xbasica Hillbilly, can\xc3\xa7ons populars, i algunes peces cl\xc3\xa0ssiques senzilles. Als 15 anys va formar part del trio del pianista Winifred McDonnell com a cantant, guitarrista i contrabaixista._NEWLINE_Dos anys m\xc3\xa9s tard, va decidir que volia tocar jazz igual que un altre m\xc3\xbasic que havia sentit a un concert, Charlie Christian, i va seguir amb l'innovador estil mel\xc3\xb2dic del conegut guitarrista. El trio de McDonnell va ser absorbit per la big band de Buddy Rogers, amb qui Osborne va anar cap a Nova York. Un cop a la gran ciutat, treballava per la r\xc3\xa0dio, a estudis de gravaci\xc3\xb3, a 52nd Street i al 1941 va tocar amb el violinista de jazz Joe Venuti. L'any 1942, mentre vivia a Chicago, va gravar amb Stuff Smith. Va tocar a un concert amb Coleman Hawkins i Art Tatum a Filad\xc3\xa8lfia al 1945 i va gravar en directe a un concert a Nova Orleans al gener de 1945. A Nova York, va gravar amb Mary Lou Williams, i l'any 1946 amb Coleman Hawkins, el trompetista Mercer Ellington i la pianista Beryl Booker, mentre que va formar el seu propi trio per tocar al jazz club Kelly's Stables de Manhattan._NEWLINE_De 1952 a 1962 va actuar amb el quartet d'Elliot Lawrence per el programa de r\xc3\xa0dio de Jack Sterling per la CBS, va gravar amb el trombonista Tyree Gleen (1957-58) i altre cop com a solista (1959). Segons consta, la podem veure tocant una veris\xc3\xb3 excel\xc2\xb7lent del tema The Man I Love al costat de Billie Holiday en un programa televisiu._NEWLINE_Osborne es va establir l'any 1968 a Bakersfield, a Calif\xc3\xb2rnia, on va dirigir amb el seu marit Ralph Scaffidi l'Osborne Guitar Company, va ensenyar m\xc3\xbasica i tocava a sales de Los Angeles. A principis del 1970 va tocar als festivals de Newport i Concord, al 1981 al Kool Jazz Festival de Nova York, m\xc3\xa9s tard, al 1989 i al 1990, al Classic Jazz Festival de Los Angeles, a Playboy Jazz Marathon, i al 1991 a l'Airport Hilton. El 1990 va tornar a Nova York per tocar al Village Vanguard."